PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/ZK/3/1/086	Bratislava 16. októbra 2007	

Protimonopolný úrad Slovenskej republiky, odbor koncentrácií v správnom konaní číslo 0070/OK/2007 začatom dňa 07. 09. 2007 na základe oznámenia koncentrácie prostredníctvom splnomocneného právneho zástupcu Mgr. Tomáša Marettu, advokáta Advokátskej kancelárie Čechová & Partners, Hurbanovo nám. 5, 811 03 Bratislava, vo veci koncentrácie podnikateľov Danish Crown AmbA, Marsvej 43, 8900 Randers, Dánsko, reg. č.: 21643939, MECOM, a. s. Humenné, Poľná 4, 066 01 Humenné, IČO: 31 711 367, HRÁDOK MÄSOKOMBINÁT, spol. s r. o., Mikušovská cesta 3022, 984 14 Lučenec, IČO: 31 634 761, MECOM TRADE, spol. s r. o., Poľná 4, 066 01 Humenné, IČO: 31 719 236, MECOM Bohemia, spol. s. r. o., Minská 899/26, 616 00 Brno, Česká republika, IČ: 269 23 211 a MECOM Hungaria KFT, Bartakovics Béla 5.A, 3300 Eger, Maďarsko, reg. č.: 10-09-026719,

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej v nadobudnutí nepriamej výlučnej kontroly podnikateľom Danish Crown AmbA, Marsvej 43, 8900 Randers, Dánsko, reg. č.: 21643939, prostredníctvom spoločnosti Tulip Food Company P/S, Tulipvej 1, 8900 Randers, Dánsko, reg. č.: DK14003606, nad podnikmi podnikateľov MECOM, a. s. Humenné, Poľná 4, 066 01 Humenné, IČO: 31 711 367, HRÁDOK MÄSOKOMBINÁT, spol. s r. o., Mikušovská cesta 3022, 984 14 Lučenec, IČO: 31 634 761, MECOM TRADE, spol. s r. o., Poľná 4, 066 01 Humenné, IČO: 31 719 236, MECOM Bohemia, spol. s. r. o., Minská 899/26, 616 00 Brno, Česká republika, IČ: 269 23 211 a MECOM Hungaria KFT, Bartakovics Béla 5.A, 3300 Eger, Maďarsko, reg. č.: 10-09-026719, ku ktorej došlo na základe Zmluvy o budúcej zmluve uzatvorenej dňa 02. 08. 2007 medzi Ing. Jánom Molnárom, Mgr. Renátou Molnárovou a spoločnosťou MECOM AGRO, spol. s r. o. Humenné, Poľná 4, 066 01 Humenné, IČO: 31 735 151 ako predávajúcimi a Tulip Food Company P/S, Tulipvej 1, 8900 Randers, Dánsko, reg. č.: DK14003606 ako kupujúcim zastavuje, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 3322/2007 dňa 07. 09. 2007 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ Danish Crown AmbA, Marsvej 43, 8900 Randers, Dánsko, reg. č.: 21643939 (ďalej len „Danish Crown“) prostredníctvom splnomocneného právneho zástupcu Mgr. Tomáša Marettu, advokáta Advokátskej kancelárie Čechová & Partners, Hurbanovo nám. 5, 811 03 Bratislava (ďalej len „právny zástupca“), oznamuje nadobudnutie nepriamej výlučnej kontroly prostredníctvom spoločnosti Tulip Food Company P/S, Tulipvej 1, 8900 Randers, Dánsko, reg. č.: DK14003606 (ďalej len „Tulip FC“) nad podnikmi podnikateľov MECOM, a. s. Humenné, Poľná 4, 066 01 Humenné, IČO: 31 711 367 (ďalej len „MECOM“), HRÁDOK MÄSOKOMBINÁT, spol. s r. o., Mikušovská cesta 3022, 984 14 Lučenec, IČO: 31 634 761 (ďalej len „Hrádok Mäsokombinát“), MECOM TRADE, spol. s r. o., Poľná 4, 066 01 Humenné, IČO: 31 719 236 (ďalej len „MECOM Trade“), MECOM Bohemia, spol. s. r. o., Minská 899/26, 616 00 Brno, Česká republika, IČ: 269 23 211 (ďalej len „MECOM Bohemia“) a MECOM Hungaria KFT, Bartakovics Béla 5.A, 3300 Eger, Maďarsko, reg. č.: 10-09-026719 (ďalej len „MECOM Hungaria“), (ďalej spoločne ako „podnikatelia zo skupiny MECOM“), ku ktorej došlo podľa právneho zástupcu na základe Zmluvy o budúcej zmluve uzatvorenej dňa 02. 08. 2007 medzi Ing. Jánom Molnárom, Mgr. Renátou Molnárovou a spoločnosťou MECOM AGRO, spol. s r. o. Humenné, Poľná 4, 066 01 Humenné, IČO: 31 735 151 (ďalej len „MECOM AGRO“) ako predávajúcimi a Tulip FC ako kupujúcim (ďalej len „Zmluva o budúcej zmluve“).

Na základe tohto oznámenia sa dňa 07. 09. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0070/OK/2007, o čom úrad informoval účastníka konania listom číslo 3421/PMÚ SR/2007 zo dňa 19. 09. 2007.

Vzhľadom na to, že na základe informácií vyplývajúcich z predložených podkladov úrad zistil, že v predmetnom prípade nedošlo z nižšie uvedených dôvodov k vzniku koncentrácie, úrad nepovažoval v tomto prípade za opodstatnené predloženie všetkých podkladov a informácií podľa § 10 ods. 12 zákona a vyhlášky úradu č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Danish Crown

Spoločnosť Danish Crown je dánskou družstevnou spoločnosťou, ktorú vlastní 15 044 členov. Všetci členovia sú chovateľmi hospodárskych zvierat, pričom väčšina z nich dodáva celú svoju produkciu zvierat (ošípané a hovädzí dobytok) spoločnosti Danish Crown. Ani jeden člen či skupina členov nemá možnosť vykonávať kontrolu nad spoločnosťou Danish Crown. 

Podľa oznámenia koncentrácie pôsobí spoločnosť Danish Crown a jej dcérske spoločnosti v oblasti porážky ošípaných a hovädzieho dobytka, spracovania mäsa a obchodovania s mäsom na území celého sveta. 

Z oznámenia koncentrácie vyplýva, že spoločnosť Danish Crown vykonáva svoje podnikateľské aktivity prostredníctvom nasledovných dcérskych spoločností:
•	Tulip FC – pôsobí v oblasti nákupu mäsa na ďalšie spracovanie, spracovania mäsa a predaja výrobkov zo spracovaného mäsa na území Európskej únie okrem Veľkej Británie. Spoločnosť Tulip FC má obchodné zastúpenia alebo výrobné zariadenia v Dánsku, Švédsku, Fínsku, Nemecku, Taliansku, Francúzsku, Japonsku a Veľkej Británii. 

•	Tulip Ltd – pôsobí v oblasti porážky ošípaných, kúpy mäsa na ďalšie spracovanie, spracovanie mäsa a predaja výrobkov zo spracovania mäsa vo Veľkej Británii. Tulip Ltd. Má šestnásť výrobných závodov, ktoré sa nachádzajú prevažne v južnom a strednom Anglicku.

•	DAT-SHAUB AmbA – pôsobí predovšetkým v oblasti spracovania a predaja čriev zo zvierat porazených na dánskych a švédskych bitúnkoch. Okrem toho má závody v Dánsku, Portugalsku, Francúzsku, Číne, Švédsku a Nórsku. 

•	DAT-Shaub International A/S – je obchodná spoločnosť, ktorá pôsobí celosvetovo v oblasti obchodovania s rozličnými potravinovými výrobkami v zahraničí. 

•	ESS-FOOD – riadi decentralizovanú skupinu spoločností zameraných na predaj mäsa, ktorá pôsobí v Japonsku a Francúzsku. 
•	SFK Systems A/S – vyrába a predáva strojné zariadenia pre potravinársky priemysel. Výrobné závody sa nachádzajú v Dánsku a kancelárie tejto spoločnosti sú Austrálii, Nórsku, Španielsku, Švédsku, Veľkej Británii a USA. 

•	SFK Food A/S – je dodávateľom korenia a potravinových prísad pre potravinársky priemysel. Spoločnosť SFK Food, ktorá predáva svoje výrobky v severnej a strednej Európe, má svoju centrálu v Dánsku, ale svoje kancelárie má aj v Českej republike, Maďarsku, Nórsku a Švédsku. 

•	Scan-Hide AmbA – predáva surové, triedené a solené alebo polospracované kože z dobytka. Spoločnosť riadi svoju činnosť zo závodu v Dánsku a svoje výrobky predáva a celom svete. 

•	Daka AmbA – zaoberá sa zberom vedľajších produktov z bitúnka a rizikových materiálov vrátane uhynutých zvierat z fariem a ch spracovaním na nepožívateľné produkty. 

•	Agri-Norcold A/S – pôsobí v oblasti mrazenia a v oblasti skladovania mrazených výrobkov a ich manipulácie. Mraziarne spoločnosti sa nachádzajú v deviatich mestách v Dánsku. 

•	Danish Crown Insurance A/S – je poisťovňa, ktorá vykonáva svoje činnosti pre potreby spoločností, ktoré vlastní spoločnosť Danish Crown.

•	Sokołów – pôsobí v oblasti porážky ošípaných a v oblasti spracovania bravčového mäsa, hovädzieho mäsa a hydiny a v malej miere sa tiež podieľa na chove jatočných ošípaných. Spoločnosť Sokolów má výrobné zariadenia v Poľsku a výrobky predáva prevažne v Poľsku, ale aj v iných krajinách ako v Rusku a v niekoľkých krajinách Európskej únie. 

Spoločnosť Danish Crown kontroluje aj ďalšie spoločnosti, ktoré pôsobia vo vyššie uvedených oblastiach na území celého sveta. Na území Slovenskej republiky nemá spoločnosť Danish Crown žiadne výrobné, resp. spracovateľské zariadenia. V súčasnosti predáva spoločnosť Danish Crown na území Slovenskej republiky bravčové, hovädzie a hydinové mäso dovezené zo zahraničia.

Z vyššie uvedených skutočností vyplýva, že spoločnosť Danish Crown je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

MECOM

Spoločnosť MECOM je spoločnosťou zapísanou v Obchodnom registri Okresného súdu Prešov, Oddiel: Sa, Vložka číslo: 222/P. Na základe majoritného majetkového podielu vykonáva nad spoločnosťou MECOM výlučnú kontrolu Ing. Ján Molnár.

Podľa aktuálneho výpisu z obchodného registra sú predmetom činnosti spoločnosti MECOM nasledovné podnikateľské aktivity:
-	výroba mäsa a mäsových výrobkov, spracovanie a konzervovanie mäsa,
-	veľkoobchod so živými zvieratami a poľnohospodárskymi produktmi, s mäsom a mäsovými výrobkami, so surovými kožkami a kožami,
-	sprostredkovanie obchodu a služieb,
-	maloobchod s mäsom a mäsovými výrobkami a potravinárskymi výrobkami,
-	maloobchod a veľkoobchod s alkoholickými a nealkoholickými nápojmi,
-	poskytovanie mraziarenských a skladovacích služieb,
-	medzinárodná cestná nákladná doprava v počte motorových vozidiel 20,
-	medzinárodná nepravidelná autobusová doprava v počte motorových vozidiel 1,
-	vnútroštátna nákladná cestná doprava,
-	vnútroštátna nepravidelná autobusová doprava.

Ťažisko činnosti vykonávanej spoločnosťou MECOM však spočíva vo výrobe a spracovaní mäsa a mäsových výrobkov, veľkoobchode a v menšom rozsahu aj v maloobchode, prostredníctvom vlastných maloobchodných predajní s týmito produktmi.

Vzhľadom na to, že spoločnosť MECOM je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Hrádok Mäsokombinát

Spoločnosť Hrádok Mäsokombinát je spoločnosťou zapísanou v Obchodnom registri Okresného súdu Banská Bystrica, Oddiel: Sro, Vložka číslo: 2923/S. V súčasnosti vykonáva nad spoločnosťou Hrádok Mäsokombinát nepriamu výlučnú kontrolu Ing. Ján Molnár prostredníctvom spoločnosti MECOM Agro. 

Podľa aktuálneho výpisu z obchodného registra sú predmetom činnosti spoločnosti Hrádok Mäsokombinát nasledovné podnikateľské aktivity:
-	maloobchodná činnosť (okrem motorových vozidiel) v rozsahu voľných živností,
-	veľkoobchodná činnosť v rozsahu voľných živností,
-	sprostredkovanie obchodu,
-	výroba mäsa a mäsových výrobkov – (Mäsiarstvo a údenárstvo),
-	nákup jatočných zvierat a polotovarov,
-	predaj tepelne rýchlo upravovaných mäsových výrobkov a obvyklých príloh, ako aj bezmäsitých jedál, ak na ich priamu konzumáciu nie je k dispozícii viac ako 8 miest.

Rozhodujúcim predmetom činnosti spoločnosti je výroba, spracovanie mäsa a mäsových výrobkov, veľkoobchod a maloobchod (prostredníctvom vlastnej maloobchodnej siete) s mäsom a mäsovými výrobkami ako aj nákup jatočných zvierat a suroviny.

Vzhľadom na to, že spoločnosť Hrádok Mäsokombinát je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

MECOM Trade

Spoločnosť MECOM Trade je spoločnosť zapísaná v Obchodnom registri Okresného súdu Prešov, Oddiel: Sro, Vložka číslo: 2730/P. Výlučným vlastníkom tejto spoločnosti je Ing. Ján Molnár.

Podľa aktuálneho výpisu z obchodného registra sú predmetom činnosti spoločnosti MECOM Trade nasledovné podnikateľské aktivity:
-	predaj na priamu konzumáciu nealkoholických a priemyselne vyrábaných mliečnych nápojov, koktailov, vína, destilátov, zmrzliny, ak sa na jej prípravu používajú priemyselne vyrábané koncentráty a mrazené krémy, tepelne rýchlo upravovaných výrobkov a obvyklých príloh, ako aj bezmäsitých jedál,
-	maloobchodná činnosť s mäsom a mäsovými výrobkami, s potravinovými produktmi a nápojmi,
-	poradenská a sprostredkovateľská činnosť v obchode.

Spoločnosť MECOM Trade prevádzkuje podľa účastníka konania najmä vlastnú sieť obchodov a realizuje tovar podnikateľov MECOM a Hrádok Mäsokombinát.

Vzhľadom na to, že spoločnosť MECOM Trade je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

MECOM Bohemia

MECOM Bohemia je spoločnosť zapísaná v Obchodnom registri Krajského súdu v Brne, Česká republika, oddiel C, vložka 45645. Výlučným vlastníkom spoločnosti MECOM Bohemia je Ing. Ján Molnár.

Podľa aktuálneho výpisu z obchodného registra sú predmetom činnosti spoločnosti MECOM Bohemia nasledovné podnikateľské aktivity:
-	sprostredkovanie obchodu,
-	veľkoobchod,
-	maloobchod so zmiešaným tovarom,
-	špecializovaný maloobchod,
-	realitná činnosť,
-	sprostredkovanie služieb,
-	skladovanie tovaru a manipulácia s nákladom.

Spoločnosť MECOM Bohemia realizuje obchodnú činnosť v zahraničí na trhoch v Českej republike, a to vo forme sprostredkovania, obchodného zastúpenia a predaja tovarov podnikateľov MECOM a Hrádok Mäsokombinát.

Z vyššie uvedených skutočností vyplýva, že spoločnosť MECOM Bohemia je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

MECOM Hungaria

MECOM Hungaria je spoločnosť založená v súlade s právnym poriadkom Maďarska. Výlučným vlastníkom tejto spoločnosti je Ing. Ján Molnár.

Podľa oznámenia koncentrácie realizuje spoločnosť MECOM Hungaria obchodnú činnosť na trhoch v Maďarskej republike, a to vo forme sprostredkovania, obchodného zastúpenia a predaja tovarov podnikateľov MECOM a Hrádok Mäsokombinát.

Z vyššie uvedených skutočností vyplýva, že spoločnosť MECOM Hungaria je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Podľa oznámenia koncentrácie spočíva predmetná koncentrácia v nadobudnutí nepriamej výlučnej kontroly podnikateľom Danish Crown prostredníctvom výlučne kontrolovanej dcérskej spoločnosti Tulip FC nad podnikmi podnikateľov MECOM, Hrádok Mäsokombinát, MECOM Trade, MECOM Bohemia a MECOM Hungaria, pričom za právny titul vzniku predmetnej koncentrácie bolo označené uzatvorenie Zmluvy o budúcej zmluve.

Podnikateľ Danish Crown prostredníctvom právneho zástupcu v oznámení koncentrácie uviedol, že spoločnosť Tulip FC bude oprávnená v súlade so Zmluvou o budúcej zmluve vyzvať predávajúcich k uzavretiu zmluvy o prevode akcií a obchodných podielov, na základe ktorej predávajúci predajú a prevedú na spoločnosť Tulip FC majoritný majetkový podiel v podnikoch podnikateľov MECOM, Hrádok Mäsokombinát, MECOM Trade, MECOM Hungaria a MECOM Bohemia.

Na základe komplexného posúdenia Zmluvy o budúcej zmluve však úrad zistil, že Zmluva o budúcej zmluve neustanovuje určitým a záväzným spôsobom charakter a podmienky posudzovanej transakcie. Vzhľadom na to úrad dospel k záveru, že uzatvorením Zmluvy o budúcej zmluve podnikateľ Danish Crown nezískal možnosť vykonávať rozhodujúci vplyv pri prijímaní strategických rozhodnutí v podnikoch podnikateľov zo skupiny MECOM, a teda že uzatvorením Zmluvy o budúcej zmluve nedošlo k naplneniu skutkovej podstaty koncentrácie podľa § 9 ods. 1 písm. b) zákona.

Keďže Zmluva o budúcej zmluve bola označená účastníkom konania za predmet obchodného tajomstva, úrad v rozhodnutí neuvádza konkrétne informácie, ktoré predstavujú obsah tejto zmluvy.

Vzhľadom na to, že z vyššie uvedených dôvodov uzatvorenie Zmluvy o budúcej zmluve nepredstavuje právny titul vzniku koncentrácie, v predmetnom prípade nedošlo k vzniku koncentrácie podľa zákona, a teda oznamovacia povinnosť podľa § 10 ods. 9 zákona sa na túto transakciu nevzťahuje.

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Tomáš Maretta
advokát
Advokátska kancelária Čechová & Partners
Hurbanovo nám. 5
811 03 Bratislava